Brian Mikkelsen (KF), 2013-11-01:
Først vil jeg konstatere, at det er et godt forslag, som Det Konservative Folkeparti kan støtte.
Vi er jo i en situation, hvor statsmagten mere eller mindre bevidst har opkrævet for mange penge af borgerne.
Hvis situationen var omvendt, ville man have oplevet, at staten ville løbe stærkt og gøre en meget ihærdig indsats for at få fingre i den skat, som man mener en eller anden borger skylder.
Der ville jo ikke være nogen, der sagde, at nu går vi kun tilbage til f.eks. 2011.
Hvis man fra SKATs side havde en fornemmelse af, at en person havde snydt i skat, eller at vedkommende ikke havde betalt moms, så ville man bruge alle de ressourcer, der var til rådighed, for at få pengene tilbage.
Nogle gange – kan vi jo konstatere fra SKATs egne undersøgelser fra juni måned – vil man gå over stregen.
Men man ville i hvert fald gøre alt det, man overhovedet kunne, for at få folk til at betale skat.
Nu er vi så i en situation, hvor en hel del danskere – ifølge Rigsrevisionen er det jo rigtig mange danskere – der har betalt for meget i ejendomsskat siden 2003.
Så må det jo være statsmagten, den repræsentation, som folket har i parlamentet, der beslutter, at selvfølgelig skal man behandle de mennesker ordentligt.
Hvis staten har taget for mange penge i skat, skal de penge selvfølgelig tilbage til borgerne.
Og det har ikke noget at gøre med, om der er begået nogen ulovlige handlinger eller ej.
Det har noget at gøre med principper, det har noget at gøre med retfærdighedssans, og det har noget at gøre med, at i et demokratisk retssamfund må det selvfølgelig sikres, at staten ikke bare tramper på folk.
I det her tilfælde synes jeg, man har et ekstra ansvar, både som regering, men også som parlament, for at sikre, at borgernes interesser varetages.
Og borgernes interesse må selvfølgelig være, at der skal betales den skat, der skal betales – hverken mere eller mindre.
Og det er jo en ekstrem grad af sådan en totalitær tænkning, at der, når man oplever, at statsmagten i det her tilfælde har opkrævet for meget i skat, så ikke gøres den samme ihærdige indsats for at finde de folk og give dem penge tilbage, som man gør for at kræve penge ind fra de folk, som har betalt for lidt i skat.
Ud over at det er meget problematisk, er det også foruroligende, for så kan staten jo tillade sig hvad som helst.
Altså, hvis man bare føler, man har staten i ryggen, så kan man sådan set trampe på folks rettigheder.
Jamen det er konstaterbart, at der er blevet betalt for meget i skat, og så er det ikke afgørende for mig, om det har været en lovlig praksis eller en ulovlig praksis, men at der er betalt for meget i skat.
Så må det selvfølgelig også være sådan, at staten bruger nogle ressourcer på at finde frem til de mennesker og sørge for, at de får deres penge tilbage.
Det er et fælles politisk ansvar, for der er selvfølgelig også historie med i det, også fra min egen tid, da jeg selv sad i VK-regeringen.
Så man kan skyde skylden på alle mulige, og det synes jeg også bliver gjort her med mudderkasteri fra ikke mindst skatteministerens side.
Men der sidder altså nogle borgere derude, som har fået presset deres families økonomi, for boligøkonomien udgør en så væsentlig del af privatøkonomien, at man har et ansvar for at sikre, at de mennesker får deres penge tilbage.
Derfor vil vi jo under de forhandlinger med skatteministeren, der kommer, forfølge tankegangen om, at man skal gå tilbage til 2003, at man skal have mulighed for at klage, og at staten har et ansvar for at samle op på de personer.
Og det betyder, at vi som en naturlig konsekvens af det kan støtte det beslutningsforslag fra Liberal Alliances side, som vi behandler i dag.